El govern central discrepa de dos articles de la 'Llei trans' valenciana i els negociarà amb la Generalitat
El govern central discrepa de dos articles de la ‘Llei trans’ valenciana i els negociarà amb la Generalitat
La discrepància ve pel tractament administratiu de la identitat de gènere de les persones trans, específicament sobre la documentació
L’administració de l’estat ha manifestat les seves discrepàncies respecte a dos dels articles de la Llei Integral del reconeixement del dret a la identitat i a l’expressió de gènere al País Valencià, impulsada pel Consell i aprovada per les Corts, per la qual cosa iniciarà negociacions amb la Generalitat per a resoldre-les.
Així consta aquest dimecres en una resolució de la Direcció General de Relacions amb la Unió Europea i l’Estat publicada en el Diari Oficial de la Generalitat Valenciana (DOGV). Es tracta dels articles 2.1 i 9 de la norma valenciana, que es refereixen a l’aplicació de la llei ‘a qualsevol persona física o jurídica, pública o privada, qualsevol que siga la seua edat, domicili o residència, que es trobe o actue en l’àmbit territorial de la Comunitat Valenciana’ i al tractament administratiu de la identitat de gènere, específicament sobre la documentació d’aquestes persones.